Imtella' Settembru 6, 2021 Rapport: Antonia Micallef Fil-preżentazzjoni tar-rapport annwali tal-Aġenzija Sapport, il-Ministru għall-Inklużjoni u l-Kwalità tal-Ħajja Julia Farrugia Portelli qalet li s-sena l-oħra l-Gvern żied il-baġit tal-aġenzija bi kważi żewġ miljuni fuq is-sena ta' qabel. "Dan kien baġit bla preċedent fejn rajna investiment ta' €23 miljun mill-Aġenzija Sapport lejn persuni b'diżabilità. Il-ħidma kienet varjata, l-isfidi li ġabet magħha l-pandemija imma wkoll numru ta' proġetti ġodda fosthom dawk infrastrutturali, biex ikollna djar ġodda fil-komunità kif ukoll servizzi ġodda biex persuni b'diżabilità jibqa' jkollhom ħajja indipendenti." Il-Kap Eżekuttiv tal-Aġenzija Sapport, Ruth Sciberras qalet li aktar minn miljun u mitt elf ewro marru f'għajnuna finanzjarja diretta lill-persuni b'diżabilità pemezz ta' tliet skemi li bihom setgħu iqabbdu carer biex jieħdu ħsiebhom u jixtru tagħmir meħtieġ biex kemm jista' jkun jgħixu ħajja indipendenti fil-komunità. Stqarret, li l-akbar uġigħ ta' ras kienu l-isfidi li ġabet magħha l-pandemija. "Ridna nieħdu ħsieb żgur is-saħħa u s-sigurtà kemm tal-ħaddiema kif ukoll tal-klijenti għax aħna għandna dar residenzjali u ċ-ċentri tagħna matul il-jum fejn jattendu ħafna persuni b'diżabilità anki li jkunu vulnerabbli. Il-miri li lħaqna xorta lħaqnihom għax qdejna nies b'diżabilità u l-famillji tagħhom f'każijiet ta' emerġenza, ftaħna ċentru f'Baħar iċ-Ċagħaq u anki nedejna helpline ġdid għal persuni b'diżabilità fejn iċċentralizzajna l-problemi li wieħed jista jkollu u fejn jista' jsibna." Aġenzija Sapport topera minn 25 sit u sa tmiem l-2020 kellha aktar minn 570 impjegat. Sar ħafna xogħol fuq tliet proġetti residenzjali ġodda fiż-Żurrieq, fil-Qrendi u f'Ħal Kirkop kif ukoll xogħol ta' tisbiħ fir-residenzi u ċ-ċentri ta' matul il-jum tal-Aġenzija.